SHBA: Përpjekje për të shmangur krizën fiskale
Ai po bën thirrje për mbështetjen e planit të tij për ngritjen e taksave për të pasurit dhe për t'i mbajtur të ulta për shtresën e mesme.
Fushata e rizgjedhjes së Presidentit Barak Obama ka mbaruar, por fushata e tij ekonomike vazhdon. Presidenti po u bën thirrje udhëheqësve të bizneseve dhe të sindiktatave, ligjvënësve dhe publikut të kërkojnë nga republikanët në Kongres që të mbështesin planin e tij për ngritjen e taksave për amerikanët e pasur. Në fushatën e tij të rizgjedhjes, zoti Obama bëri thirrje pa ndërprerje shtresës së mesme të amerikanëve të mbështesin programin e tij për taksa më të larta për amerikanët e pasur dhe për vazhdimin e programit të taksave të reduktuara për gjithë të tjerët. Që nga rizgjedhja e tij më 6 nëntor, presidenti ka përdorur një strategji të ngjashme për të avancuar idenë e tij për ngritjen e taksave për amerikanët me të ardhura të larta dhe për të vazhduar me përqindjen e tanishme për shtresën e mese. Në një konferencë shtypi të mërkurën, zoti Obama e përmendi shtresën e mesme 21 herë. . Presidenti sëbashku me ligjvënësit kryesorë demokratë dhe republikanë të Kongresit kanë filluar negociatat me shpresën për të shmangur atë që është quajtur tashmë “katastrofë fiskale”. Kryetari republikan i Dhomës së Përfaqësuesve, Xhon Bojner, i përmbahet fort kërkesës së tij për shkurtime në disa programe sociale, por thotë se është e gatshëm të bëjë kompromis për taksat. Për të ulur deficitin buxhetor të Shteteve të Bashkuara, Shtëpia e Bardhë do edhe 1.6 trilionë dollarë të ardhura gjatë 10 vjetëve të ardhshëm, rreth dy herë më shumë se sa presidenti kërkoi në negociatat e mëparëshme në 2011. Sipas marrëveshjes, shkurtime të thella shpenzimesh qeveritare dhe ngritja e taksavedo të hynë në fuqi më 1 janar 2013. Stan Collender punon me klientë në industrinë financiare në frimën e marrëdhënieve me publikun në Uashington, Qorvis Communications. Ai thotë se rizgjedhja e zotit Obama dhe nevoja për shmangien e katastrofës fiskale i ka dhënë presidentit avantazh politik në bisedime. Nga ana tjetër, presidenti nuk po e neglizhon rrezikun. Ai ka mbajtur një sërë takimesh me amerikanë me influencë për t’u kërkuar mbështetje. Collender thotë se presidenti është më i interesuar për të fituar mbështetjen e ekzekutivëve të korporatave të mëdha, shumica e të cilëve janë republikanë. Zoti Obama u takua gjithashtu me udhëheqësit e sindikatave, si presidenti i AFL-CIO, Riçard Tramka, mbështetja e të cilit është më e sigurt. Presidenti u takua gjithashtu edhe me udhëheqësit e organizatave të të drejtave civile, si Liga Urbane Kombëtare dhe Këshilli Kombëtar La Raza, për të siguruar mbështetjen e tyre. Disa nga ata që punuan në fushatën e presidentit për t’u rizgjedhur po u bëjnë tani presion ligjvënësve, kryesisht atyre republikanë, të mbështesin proprozimin e Presidentit Obama për taksat. Negociatat janë caktuar të fillojnë javën e fundit të nëntorit.